Document ID: 32001L0056

Eiropas Parlamenta un Padomes Direktīva 2001/56/EK
(2001. gada 27. septembris)
par mehānisko transportlīdzekļu un to piekabju apsildīšanas ierīcēm, ar kuru groza Padomes Direktīvu 70/156/EEK un atceļ Padomes Direktīvu 78/548/EEK
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas Līgumu, jo īpaši tā 95. pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
rīkojoties saskaņā ar Līguma 251. pantā noteikto procedūru [3],
tā kā:
(1) Padomes Direktīva 78/548/EEK (1978. gada 12. jūnijs) par dalībvalstu tiesību aktu tuvināšanu saistībā ar mehānisko transportlīdzekļu pasažieru salona sildierīcēm [4] tika pieņemta kā viena no atsevišķajām direktīvām EK tipa apstiprinājuma procedūrā, kura tika izveidota ar Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [5]. Līdz ar to Direktīvā 70/156/EEK izklāstītie noteikumi, ko piemēro transportlīdzekļu sistēmām, detaļām un atsevišķām tehniskām vienībām, attiecas uz Direktīvu 78/548/EEK.
(2) Jo īpaši saskaņā ar Direktīvas 70/156/EEK 3. panta 4. punktu un 4. panta 3. punktu katrai atsevišķajai direktīvai ir jābūt ar pielikumu - informācijas dokumentu, kas ietvertu attiecīgos Direktīvas 70/156/EEK I pielikuma nosaukumus un arī tipa apstiprinājuma sertifikātu, kura pamatā ir šīs direktīvas VI pielikums, lai šo tipa apstiprinājumu varētu datorizēt.
(3) Ņemot vērā tehnikas attīstību, degvielas sildītāji, kurās parasti lieto dīzeļdegvielu, benzīnu vai šķidro degvielas gāzi, tagad ir ierīkotas daudzos transportlīdzekļu tipos, lai nodrošinātu siltumu pasažieru salonā (piemēram, autobusos), kravas telpā (piemēram, smagkravas automobiļos un piekabēs) vai atpūtas nodalījumā (piemēram, smagkravas automobiļos un autofurgonos), lai, transportlīdzeklim stāvot, efektīvi nodrošinātu siltumu bez trokšņa un izplūdes gāzēm, kas ir saistītas ar motoru darbināšanu. Drošības apsvērumu dēļ ir jāpaplašina piemērošanas joma, lai iekļautu prasības attiecībā uz degvielas sildītājiem un to uzstādīšanu. Šādām prasībām ir jāatbilst augstākajiem pašreizējās tehnoloģijas standartiem.
(4) Ir jānodrošina tipa apstiprinājums degvielas sildītājiem un to sastāvdaļām, kā arī transportlīdzekļiem, kuros ir uzstādīti degvielas sildītāji.
(5) Ir nepieciešams papildināt šo direktīvu ar papildu drošības prasībām attiecībā uz sašķidrinātas gāzes sildītājiem, pievienojot attiecīgu pielikumu.
(6) Šīs direktīvas īstenošanai vajadzīgie pasākumi jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [6].
(7) Skaidrības labad ir ieteicams atcelt Direktīvu 78/548/EEK un aizstāt to ar šo direktīvu,
IR PIEŅĒMUŠI ŠO DIREKTĪVU.
1. pants
Šai direktīvā "transportlīdzeklis" ir jebkāds transportlīdzeklis, uz ko attiecas Direktīva 70/156/EEK.
2. pants
Neviena dalībvalsts nevar atteikties piešķirt EK tipa apstiprinājumu vai valsts tipa apstiprinājumu transportlīdzeklim vai tā sildierīcei, pamatojot šo atteikumu ar sildierīci pasažieru salonam vai kravas telpai, ja šī ierīce atbilst pielikumos izklāstītajām prasībām.
3. pants
Neviena dalībvalsts nevar atteikt atļauju vai noteikt aizliegumu transportlīdzekļa pārdošanai, reģistrācijai, nodošanai ekspluatācijā vai lietošanai, vai tā sildierīces pārdošanai, reģistrācijai, nodošanai ekspluatācijā vai lietošanai, pamatojot savu lēmumu ar sildierīci pasažieru salonam vai kravas telpai, ja šī ierīce atbilst pielikumos izklāstītajām prasībām.
4. pants
1. No 2003. gada 9. maija dalībvalstis nedrīkst, pamatojoties uz apsvērumiem, kas saistīti ar sildierīcēm:
- atteikties piešķirt EK transportlīdzekļa vai sildierīces tipa apstiprinājumu, vai valsts tipa apstiprinājumu, vai
- aizliegt pārdot, reģistrēt vai nodot ekspluatācijā transportlīdzekļus, vai aizliegt tirgot, pārdot vai nodot ekspluatācijā sildierīces,
ja sildierīce atbilst šīs direktīvas prasībām.
2. No 2004. gada 9. maija dalībvalstis:
- vairs nepiešķir EK tipa apstiprinājumu, un
- var atteikties piešķirt valsts tipa apstiprinājumu,
transportlīdzekļa tipam ar pamatojumu, kas saistīts ar tā sildierīcēm vai kādu degvielas sildītāja tipu, ja nav izpildītas šīs direktīvas prasības.
3. No 2005. gada 9. maija dalībvalstis:
- uzskata, ka atbilstības sertifikāti, kas pievienoti jauniem transportlīdzekļiem saskaņā ar Direktīvas 70/156/EEK noteikumiem, vairs nav derīgi šīs direktīvas 7. panta 1. punkta izpratnē, un
- var aizliegt jaunu transportlīdzekļu pārdošanu, reģistrāciju vai nodošanu ekspluatācijā,
ar pamatojumu, kas ir saistīts ar sildierīcēm, ja nav izpildītas šīs direktīvas prasības.
Šis punkts neattiecas uz transportlīdzekļu tipiem, kas ir aprīkoti ar izmešu sildierīci, kurā kā siltuma cirkulēšanas elements ir lietots ūdens.
4. No 2005. gada 9. maija šīs direktīvas prasības saistībā ar degvielas sildītājiem, kuras uzskata par detaļu, piemēro saistībā ar Direktīvas 70/156/EEK 7. panta 2. punktu.
5. pants
Komisija ne vēlāk kā 2002. gada 9. novembrī izskata papildu drošības prasības attiecībā uz mehānisko transportlīdzekļu sašķidrinātās naftas gāzes sildierīcēm un vajadzības gadījumā groza šo direktīvu saskaņā ar 6. panta 2. punkta procedūru.
6. pants
1. Komisijai palīdz saskaņā ar Direktīvas 70/156/EK 13. pantu izveidotā Komiteja pielāgošanai tehnikas attīstībai, še turpmāk "Komiteja".
2. Ja ir norāde uz šo punktu, tad piemēro Lēmuma 1999/468/EK 5. un 7. pantu, ņemot vērā minētā lēmuma 8. panta noteikumus.
Lēmuma 1999/468/EK 5. panta 6. punktā noteiktais termiņš ir trīs mēneši.
3. Komiteja pieņem savu reglamentu.
7. pants
Ar šo Direktīvu 70/156/EEK groza šādi.
1. Direktīvas IV pielikuma 1. daļas 36. pozīciju aizstāj ar šādu:
"Priekšmets | Direktīva | Atsauce Oficiālajā Vēstnesī | Piemērojamība |
M1 | M2 | M3 | N1 | N2 | N3 | O1 | O2 | O3 | O4 |
36. Sildierīces | 2001/56/EK | L 292, 9.11.2001. | X | X | X | X | X | X | X | X | X | X" |
2. Direktīvas XI pielikumā:
a) pielikuma 1.papildinājuma 36. pozīciju aizstāj ar šādu pozīciju:
"Pozīcija | Priekšmets | Direktīva | M1 ≤ 2500 (1) kg | M1 2500 (1) kg |
36 | Sildierīces | 2001/56/EK | I | G + P" |
b) pielikuma 2. papildinājuma 36. pozīciju aizstāj ar šādu:
"Pozīcija | Priekšmets | Direktīva | M1 bruņoti transportlīdzekļi |
36 | Sildierīces | 2001/56/EK | X" |
8. pants
Direktīvu 78/548/EEK atceļ no 2004. gada 9. maija. Atsauces uz atcelto Direktīvu 78/548/EEK uzskata par atsaucēm uz šo direktīvu.
9. pants
1. Dalībvalstīs stājas spēkā normatīvie un administratīvie akti, kas vajadzīgi, lai līdz 2003. gada 9. maijam izpildītu šīs direktīvas prasības. Dalībvalstis par to tūlīt informē Komisiju.
Kad dalībvalstis pieņem minētos noteikumus, tajos ietver atsauci uz šo direktīvu, vai arī šādu atsauci pievieno to oficiālai publikācijai. Dalībvalstis nosaka paņēmienus, kā izdarīt šādas atsauces.
2. Dalībvalstis dara Komisijai zināmus to savu tiesību aktu galvenos noteikumus, ko tās pieņem jomā, uz kuru attiecas šī direktīva.
10. pants
Šī direktīva stājas spēkā dienā, kad to publicē Eiropas Kopienu Oficiālajā Vēstnesī.
11. pants
Šī direktīva ir adresēta dalībvalstīm.
Briselē, 2001. gada 27. septembrī

Labels: 8
1
15